Covid-19: 'Storm' van 2de vlaag in dié brandpunte byna uitgewoed | Netwerk24
Deur Meghan Lawrence 25 Januarie 2021 06:44
Dit blyk die koronavirus-storm van die tweede vlaag is besig om hom in die Oos-Kaap en die Wes-Kaap, die aanvanklike brandpunte, uit te woed.
Dié provinsies, wat begin Desember die meeste nuwe koronavirusgevalle aangemeld het en tot brandpunte verklaar is, begin nou volgens data van die departement van gesondheid minder as 1 000 nuwe daaglikse koronavirusgevalle aanmeld.
Nuwe gevalle in die Wes-Kaap was reeds 'n paar keer onder die 1 000-merk.
Dit staaf Alan Winde, premier van die Wes-Kaap, se stelling verlede week op 'n nuuskonferensie toe hy gesê het dié provinsie het sy piek bereik en verbygesteek. Winde en dr. Nomafrench Mbombo, LUR vir gesondheid, het egter hul bekommernis oor die Weskus uitgespreek en sê hierdie is die enigste distrik in die Wes-Kaap wat nog nie sy piek bereik het nie, maar dit kom "binnekort".
Die Oos-Kaap en die Wes-Kaap meld egter steeds relatief baie sterftes aan.
Die Oos-Kaap se sterftesyfer het die 10 000-kerf verbygesteek wat hom die eerste provinsie maak wat meer as 10 000 sterftes aangemeld het.
Die Wes-Kaap se 9 844 sterftes is ook baie naby aan die 10 000-kerf.
Die Wes-Kaap het op 11 Desember die 5 000-kerf verbygesteek, dus is byna 5 000 mense in die provinsie in die laaste ses weke dood.
Die aktiewe gevalle het ook in albei provinsies afgeneem, met die Oos-Kaap wat nou met 4 626 die tweede minste aktiewe gevalle het.
Die Wes-Kaap (25 901) het naas KwaZulu-Natal (48 482) steeds die tweede meeste aktiewe gevalle in die land.
Volgens die Nasionale Instituut vir Oordraagbare Siektes (NIOS) meld die Wes-Kaap en die Oos-Kaap nou van die laagste nuwe koronavirusgevalle per 100 000 mense aan.
Met die nuwe gevalle meld die Oos-Kaap 4,7 nuwe gevalle per 100 000 mense aan en die Wes-Kaap 11,1 nuwe gevalle per 100 000 mense.